An der genaden al min froͤide ſtat
An der genaden al min froͤide ſtat·
da enmag mir gewerren weder hv̊te noch kip·
mich enhilfet dienſt noh minre frúnde rat·
vn̄ dc ſi mir iſt lieb alſam min ſelbes lip·
mir erwendet ir hulde nieman wan ir melde·
ſi tůt mir alleine den kvmber den ich mv̊s tragen·
warvmbe ſolte ich danne vō den m̾keren klagē·
nv ich ir hv̊te alſo lúzel engelde·

Mangen h̾zen iſt vō der hv̊te we·
vn̄ iehent es ſi in ein angeſlichú not·
ſo engerte dc mine aller richheit niht me·
wan mvͤſe es ſi lidē vnz an minē tot·
wer moͤhte han groſſe froͤide ane kvmber·
nach ſolher ſwere ſo rang ich alle zit·
done mâht ich leider niht komē in den nit·
des hat gelúke vil getan an mir tvmber·

Einer grôſſen ſwere mv̊s ich leid̾ enic ſin·
die doch erfúrhtet vil manic ſelig man·
vnbetwngē von hůte ſo iſt das h̾ze min·
mir iſt leit vō ir dc ich den fride ie gewan·
wande ich die not wolde iem̾ guͤtlich liden·
het ich vō ſchuldē v̾dient dē has·
nit vmbe ir mīne dc tet mir bc·
danne ich ſi beide ſvs mv̊s miden·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse